དེ་ཡང་ཐོག་མར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕོ་བྲང་ནས་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་ཆིབས་བསྒྱུར་གྱིས་དབུ་མའི་ལམ་གྱི་ཚོགས་ཆེན་ལ་ཞུགས་ཡོད་པའི་མི་མང་ཚོ་ཁག་ཚོ་ཁག་མཉམ་སྐུ་པར་ལྷན་སྒྲོན་གནང་བ་དང་།དེ་ནས་གཙུག་ལག་ཁང་དུ་མཆོད་མཇལ་མཛད་རྗེས་བཞུགས་སྟེགས་སུ་༸ཞབས་སོར་འཁོད་མཚམས་འབྲེལ་ཡོད་ནས་དབུ་མའི་ལམ་གྱི་ཚོགས་ཆེན་ཐེངས་དང་པོར་བཅར་བའི་ཚོགས་བཅར་བའི་གྲངས་དང་ཉིན་ཤས་རིང་གི་ཚོགས་འདུའི་མཐོང་ཚུལ་བཅས་ཀྱི་ཞུ་སྙན་གཟིགས་འབུལ་ཞུས་པ་དང་འབྲེལ་བཀའ་སློབ་སྩལ་དོན།དེ་རིང་འདིར་ཕྱོགས་གཅིག་ནས་བོད་ནས་ཚུར་ཡོང་བསྡད་པ་དང་།གཡས་གཡོན་ནས་མཇལ་ཁར་ཡོང་བའི་བོད་མི་གང་འཚམ་ཞིག་ཀྱང་སླེབས་ཡོད་པ་རེད།དེ་བཞིན་དབུ་མའི་ལམ་གྱི་སྐོར་ལ་ཚོགས་ཆེན་འཚོགས་པའི་ཚོགས་མི་ཚོར་ཡང་དེ་རིང་ཐུག་རྒྱུ་བཅས་རེད།གང་ལྟར་དབུ་མའི་ལམ་ཟེར་བ་ནི་ངོས་ཀྱིས་ཐོག་མ་གསར་གཏོད་བྱས་པ་རེད།དེར་བརྟེན་ངོས་ཀྱིས་དེ་ལ་འགྲེལ་བཤད་རྒྱག་དགོས་པ་གནད་འགག་ཅིག་ཆགས་ཀྱི་འདུགསྤྱི་ཡོངས་ཀྱི་ལོ་རྒྱུས་ཤིག་བཤད་པ་ཡིན་ན།ཕྱི་ལོ་༡༩༥༠ལོར་ལྷ་ས་ནས་གྲོ་མོ་བར་དུ་སྤོས་ཕྱིན་པ་རེད།གྲོ་མོར་སླེབས་དུས་འབྲས་སྤྱི་བློན་ཆེན་ལ་ཕར་རྒྱབ་ཚུར་རྒྱབ་བྱས་ཏེ་ཐག་ཉེ་བོ་ཆགས་བསྡད་ཡོད་པ་རེད།དེ་སྔོན་འབྲས་སྤྱི་བློན་ཆེན་ལྷ་སར་ཡོང་གི་ཡོད་པ་རེད།ཕལ་ཆེར་ཨ་པཱ་པན་ཌི་ཟེར་བ་དེ་ཡིན་པ་ཡོད།གྲོ་མོར་སླེབས་དུས་འབྲས་སྤྱི་བློན་ཆེན་ཡོང་གི་རེད་བསམ་ཀྱང་ཡོང་ཡོད་པ་མ་རེད།དེས་རྣམ་འགྱུར་ག་རེ་བསྟན་པ་རེད་ཅེ་ན་རྒྱ་གར་གཞུང་གིས་དོགས་ཟོན་གནང་གི་ཡོད་པ་ཧ་ཅང་གསལ་པོ་རེད།དེ་ནས་ཕྱི་ལོ་༡༩༥༤ལོར་ངོས་རང་རྒྱ་ནག་པེ་ཅིང་དུ་སླེབས་པ་དང་བཅུ་བའི་ཚེས་གཅིག་གི་དུས་ཆེན་ཟེར་བ་དེ་ལ་ནེ་རུ་རྒྱ་ནག་གཞུང་གི་སྐུ་མགྲོན་བྱས་ཏེ་ཕེབས་འདུགངོས་རང་ནེ་རུ་ལ་དང་པོ་པེ་ཅིང་ནས་མཇལ་བ་རེད།དེ་ནས་ཕྱི་ལོ་༡༩༥༦ལོར་སངས་རྒྱས་མྱང་འདས་ཀྱི་དུས་ཆེན་ལ་ངོས་རང་རྒྱ་གར་དུ་སླེབས་ནས་ནེ་རུ་མཉམ་དུ་ཐེངས་མང་པོར་མཇལ་འཕྲད་བྱས་ཏེ་བཀའ་མོལ་མང་པོ་ཞུས་པ་རེད།སྐབས་དེར་ངོས་ཀྱི་གཅེན་པོ་སྟག་འཚེར་རིན་པོ་ཆེ་དང་རྒྱ་ལོ་དོན་གྲུབ།དེ་དུས་འདིར་ཡོད་པའི་ཞྭ་སྒབ་པ།མཁན་ཆུང་བློ་བཟང་རྒྱལ་མཚན་བཅས་གཅེན་མཁན་རྩིས་གསུམ་ཁོ་རང་ཚོས་མཐའ་གཅིག་ཏུ་ཨུ་ཚུགས་སྐྱོན་ཏེ་འདིར་བསྡད་ན་ཡག་གི་རེད་ཟེར།དེ་དུས་ཕྱི་ལོ་༡༩༥༦ལོ་མགོ་ནས་ལི་ཐང་ཁུལ་དུ་ཟ་ངེ་ཟིང་ངེ་བྱས་ཏེ་བོད་ནང་ལ་དྲག་གནོན་བྱེད་རྒྱུ་ཞིག་འགོ་བཙུགས་ཚར་བ་རེད།དེའི་རྗེས་ངོས་རང་རྒྱ་གར་ལ་ཡོད་པའི་སྐབས་སུ་གཡུ་ཐོག་ས་དབང་ཆེན་མོ་དང་དྲུང་ཡིག་ཆེན་མོ་ཡིན་པ་ཡོད་ཁོང་གཉིས་བོད་ནས་ཕེབས་ཏེ་ངོས་རང་ཕྱི་ལྟར་གདན་ཞུ་དང་ནང་ལྟར་ཚུར་བོད་ལ་མ་ཡོང་རོགས་ཟེར་གྱི་འདུགབོད་ནང་གནས་ཚུལ་ཡག་པོ་ཁྱོན་ནས་མི་འདུགརྒྱ་གར་ལ་བཞུགས་ན་ཡག་པོ་འདུགབོད་ལ་ཚུར་ཆིབས་བསྒྱུར་གནང་བ་ཡིན་ན་ཟ་ངེ་ཟིང་ངེ་སྡུག་རུ་འགྲོ་བཞིན་འདུགརྒྱ་མིས་ཀྱང་མཐའ་གཅིག་ཏུ་དྲག་གནོན་བྱས་ཏེ་ཁྱོན་ནས་ཡག་པོ་མི་འདུག་ཅེས་ཁོ་རང་གསུམ་གྱིས་ནང་དོན་ཕར་བོད་ལ་མ་ཡོང་རོགས་གསུངས་ཀྱི་འདུག